Diari Oficial de la Generalitat Valenciana


Sumari del DOGV 9033, del 03-03-2021 (2021/1791)

Convocatòria Cultural Resident per a la sel·lecció de quatre projectes d'investigació.
--------------------------------------------------------------------------------------

### Dades del document

Número de DOGV
:   9033

Data del DOGV
:   03-03-2021

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2021/1791


Data del document
:   10-02-2021

Organisme emissor
:   Consorci de Museus de la Comunitat Valenciana

Tipus de document
:   Anunci

Descriptors 

:   * contracte administratiu

Convocatòria Cultural Resident per a la sel·lecció de quatre projectes d'investigació. [2021/1791]  
1. Objecte  
La Direcció General de Cultura i Patrimoni, mitjançant el Consorci de Museus de la Comunitat Valenciana, publica aquesta convocatòria amb l'objectiu de seleccionar quatre projectes d'investigació de caràcter inèdit per a donar a conéixer propostes innovadores en el camp del pensament i la cultura contemporanis, així com donar suport al desenvolupament en l'àmbit professional dels seus creadors i creadores.  
La iniciativa està dirigida a creadors i creadores que presenten propostes inèdites d'investigació dins del camp de la cultura contemporània i requereixen un temps d'estudi i evolució, amb independència del suport escollit en finalitzar el període de residència.  
Se seleccionaran quatre projectes, dels quals almenys dos correspondran a creadors o creadores amb lloc de naixement o arrelament a la Comunitat Valenciana. En aquest sentit, se seleccionaran dos projectes que tindran un període de residència de dos mesos i dos projectes que tindran un període de residència de quatre mesos.  
A causa de la situació sanitària derivada de la Covid-19, les residències podran patir modificacions de calendari, per la qual cosa els projectes s'han de poder realitzar adaptant-se a la situació sanitària corresponent de manera que es mantinguen els objectius plantejats en aquesta convocatòria. En cas d'impossibilitat per alguna de les parts de realitzar el projecte segons el que s'estableix, es podrà cancel·lar la residència seguint les condicions de contractació.  
  
2. Dotació econòmica  
S'estableix una dotació total de 31.390 euros, impostos inclosos, destinada a honoraris i despeses de quatre projectes d'investigació que s'estructuren de la manera següent:  
Residències de 2 mesos de duració:  
- 1.000 euros per mes de residència, sense impostos indirectes inclosos, en concepte d'honoraris per a cada projecte seleccionat. En aquest sentit, es considera la base imposable de 1.000 euros per al càlcul de l'impost sobre la renda de les persones físiques (IRPF) i el càlcul d'impostos sobre el valor afegit, tant si els imputa com si el projecte n'està exempt. En cas d'estar-ne exempt, haurà d'estar degudament justificat en la factura emesa.  
- 1.500 euros, base imposable sense impostos, destinats a despeses de desenvolupament del projecte per a cadascuna de les propostes seleccionades. En aquest sentit, es considera una base imposable de 2.000 per al càlcul d'impostos sobre el valor afegit, tant si els imputa com si el projecte n'està exempt. En cas d'estar-ne exempt, haurà d'estar degudament justificat en la factura emesa.  
- El CMCV correrà amb les despeses del viatge d'inici i fi del període de residència i valorarà les necessitats de transport de l'artista.  
- No inclou assegurança mèdica durant el període de residència.  
Residències de 4 mesos de duració:  
- 1.000 euros per mes de residència, sense impostos indirectes inclosos, en concepte d'honoraris per a cada projecte seleccionat. En aquest sentit, es considera la base imposable de 1.000 euros per al càlcul de l'impost sobre la renda de les persones físiques (IRPF) i el càlcul d'impostos sobre el valor afegit, tant si els imputa com si el projecte n'està exempt. En cas d'estar-ne exempt, haurà d'estar degudament justificat en la factura emesa.  
- 2.000 euros, base imposable sense impostos, destinats a despeses de desenvolupament del projecte per a cadascuna de les propostes seleccionades. En aquest sentit, es considera una base imposable de 2.000 per al càlcul d'impostos sobre el valor afegit, tant si els imputa com si el projecte n'està exempt. En cas d'estar-ne exempt, haurà d'estar degudament justificat en la factura emesa.  
- El CMCV es farà càrrec de les despeses de viatge d'inici i fi del període de residència valorant les necessitats de transport de l'artista.  
- No inclou assegurança mèdica durant el període de residència.  
Les quatre residències es desenvoluparan a les instal·lacions de Menador Espai Cultural de Castelló i tindran les prestacions següents:  
  
- Espai de treball compartit en el Menador Espai Cultural de Castelló dotat de mobiliari bàsic, presa elèctrica, internet i il·luminació.  
  
- Accés a les instal·lacions de Menador Espai Cultural de Castelló i ús d'aquestes segons les necessitats i en funció de les activitats i la programació de centre. El Menador Espai Cultural de Castelló no disposa d'equipament tècnic escènic, audiovisual ni informàtic, espais de taller ni maquinària específica, etc. L'equipament tècnic l'ha de proporcionar l'artista resident, que ha de tindre en compte que la residència es desenvolupa en un espai de treball compartit.  
- Assistència tècnica del Consorci de Museus de la Comunitat Valenciana i Menador Espai Cultural de Castelló.  
- El Consorci de Museus de la Comunitat Valenciana proporcionarà una ajuda d'allotjament de 700 euros per mes de residència per cada projecte seleccionat que tinga el domicili habitual a més de 50 km del lloc proposat per al desenvolupament de la residència.  
- L'equip del Consorci de Museus de la Comunitat Valenciana proporcionarà acompanyament, context i un programa de trobades vinculades a les residències.  
Partida pressupostària: 459231897827 45137 21802 22756  
  
3. Persones seleccionades  
Poden optar a la convocatòria persones o col·lectius que desenvolupen la investigació en l'àmbit de la creació escènica, visual, musical, literària, audiovisual o qualsevol altre àmbit de pensament. No es modificaran les condicions d'honoraris, desplaçaments i producció en cap cas per tractar-se d'un col·lectiu. En tot cas, es donarà tractament d'unitat. En cas de presentar la sol·licitud a títol col·lectiu no formalitzat legalment, les prestacions s'assignaran a la persona que figure en el formulari, entesa com la designada pel col·lectiu sol·licitant.  
Si l'autor/autora o grup és una associació, societat o col·lectiu legalment constituït en qualsevol de les formes que preveu la llei que els habilita per a emetre factures i la facturació dels beneficis de la residència es pretén realitzar a través d'aquesta entitat, la sol·licitud s'ha de fer a nom de l'entitat i s'han d'indicar els/les components o autors del projecte en el formulari de sol·licitud. Si el col·lectiu no està legalment constituït, han de figurar tots/totes els/les autors/autores del projecte en la sol·licitud en cas que diversos membres emeten factures en el projecte, i tots/totes hauran de complir les obligacions tributàries establides per llei i estar en disposició d'emetre factures.  
Almenys dos dels quatre projectes seleccionats correspondran a creadors o creadores arrelats a la Comunitat Valenciana.  
  
4. Termini de presentació de sol·licituds  
S'obrirà l'endemà de la publicació en el DOGV i finalitzarà el 29 de març de 2021. Quan acabe aquest termini no s'admetrà cap sol·licitud.  
  
  
5. Presentació de sol·licituds  
Es pot presentar únicament un projecte per persona o col·lectiu.  
Les sol·licituds s'han de presentar preferentment en format digital a través de l'aplicació disponible en www.consorcimuseus.gva.es/convocatories.  
També podran presentar-se de qualsevol de les formes que preveu l'article 16.4 i 16.5 de la Llei 39/2015, d'1 d'octubre, del procediment administratiu comú de les administracions públiques.  
Les sol·licituds hauran d'adjuntar la documentació següent:  
- Indicar si la proposta es presenta a títol individual o col·lectiu (amb indicació de totes les persones que són autores de la proposta i la persona representant).  
- Número de document d'identificació de la persona, el de l'entitat o la persona representant del col·lectiu (DNI, NIE o passaport; CIF en cas d'entitats)  
- Temporalitat de la residència (2 o 4 mesos).  
- Dades de contacte: adreça electrònica, telèfon, adreça postal  
- Títol del projecte  
- Breu resum del projecte (400 paraules) en valencià o castellà.  
  
- Carta de motivació (400 paraules) en valencià o castellà.  
- Memòria tècnica en valencià o castellà, que continga:  
- Títol del projecte  
- Objectius  
- Calendari d'execució  
- Necessitats específiques i metodologia  
- Pressupost desglossat  
- Curriculum vitae de l'autor/a o col·lectiu sol·licitant, incloent-hi la documentació dels últims treballs realitzats.  
- Document DNI/NIE/passaport.  
- Document acreditatiu de la residència a la Comunitat Valenciana (certificat d'empadronament) per a les persones sol·licitants no nascudes a la Comunitat Valenciana que vulguen demostrar l'arrelament a aquest territori.  
  
6. Procés de selecció  
Per a la valoració i la selecció de les sol·licituds presentades queda constituït un jurat integrat per professionals del sector i presidit per la directora general de Cultura i Patrimoni o la persona en qui delegue, d'acord amb el Codi de Bones Pràctiques en la Cultura Valenciana, que garantisca la presència de representants de la societat civil, d'experts en la matèria i del Consorci de Museus de la Comunitat Valenciana.  
  
Aquest jurat està format per Carmen Amoraga Toledo, directora general de Cultura i Patrimoni, o la persona en qui delegue; José Luis Pérez Pont, director gerent del Consorci de Museus de la Comunitat Valenciana; Pamen Pereira, artista visual, proposada per l'Associació d'Artistes Visuals de València, Alacant i Castelló (AVVAC); Cèlia del Diego, directora del Centre d'Art la Panera de Lleida i presidenta de l'Associació Catalana de Crítics d'Art (ACCA), proposada per l'Associació Valenciana de Crítics d'Art (AVCA), i Carmen Lázaro Guillamón, vicerectora de Cultura i Relacions Institucionals de la Universitat Jaume I de Castelló i professora titular de Dret Romà.  
Els projectes es valoraran tenint en compte els criteris següents:  
  
- Adequació dels projectes amb els objectius de la convocatòria: fins a un màxim de 4 punts  
- Caràcter innovador i qualitat artística de la proposta: fins a un màxim de 3 punts  
- Trajectòria de la persona o col·lectiu sol·licitant: fins a un màxim de 2 punts  
- Optimització dels recursos econòmics i materials: fins a un màxim d'1 punt  
Es desestimaran els projectes que no respecten els principis democràtics de convivència i pluralitat per a garantir, així, la igualtat de totes les persones amb independència de gènere, raça, llengua i orientació sexual.  
  
7. Resolució  
El jurat triarà quatre projectes que seran els seleccionats, i dos més, que quedaran com a reserva per si la persona o col·lectiu seleccionat hi renuncia.  
La notificació dels projectes seleccionats pel jurat es farà mitjançant la publicació d'aquests en el lloc web del Consorci de Museus de la Comunitat Valenciana (www.consorcimuseus.gva.es) i en el DOGV. A més, es notificarà aquesta resolució a totes les persones participants per correu electrònic.  
Contra la decisió es podrà interposar, de conformitat amb el que disposa l'article 123 de la Llei 39/2015 de procediment administratiu comú de les administracions públiques, un recurs potestatiu de reposició en el termini d'un mes a comptar des de l'endemà de la notificació/publicació davant del mateix òrgan que va dictar l'acte.  
Els projectes no seleccionats presentats per via electrònica es destruiran i els materials adjunts s'eliminaran del servidor corresponent.  
  
En cas que els projectes no s'adapten a l'objecte i els criteris establits, el jurat podrà deixar la convocatòria deserta, totalment o parcialment.  
  
8. Compromís d'acceptació  
Les persones seleccionades hauran de subscriure un contracte amb el Consorci de Museus de la Comunitat Valenciana. Aquest document tindrà per objecte regular els drets i les obligacions de les parts, així com establir la regulació dels incompliments.  
És indispensable, per a poder rebre els pagaments, presentar al Consorci de Museus de la Comunitat Valenciana els certificats que demostren estar al corrent de les seues obligacions tributàries i davant de la Seguretat Social. Les persones seleccionades han de complir amb totes les seues obligacions administratives.  
  
9. Pagament de la quantitat assignada  
El pagament s'efectuarà mitjançant transferència bancària, d'acord amb la disponibilitat de tresoreria, i es farà efectiu en dos pagaments, amb prèvia presentació de les factures reglamentàries en dos moments i de la manera següent:  
Pel que fa als 2.000 euros en concepte d'honoraris previstos per a la modalitat de dos mesos de residència i els 4.000 euros per a la modalitat de quatre mesos (bases imposables de 1.000 euros per mes de residència), s'abonaran en dos pagaments mitjançant factura: un inicial del 70 % i un altre final amb el 30 % restant, amb l'aplicació dels impostos o exempcions corresponents i degudament justificats.  
Pel que fa a la partida d'investigació (bases imposables de 1.500 euros i 2.000 euros), es pagaran en dues factures, una inicial del 70 % i una altra final del 30 %, amb l'aplicació dels impostos o exempcions corresponents i degudament justificats.  
La facturació s'haurà de realitzar de manera electrònica a través de la plataforma FACE: www.face.gob.es/va.  
  
10. Termini d'execució  
Les residències de quatre mesos iniciaran les propostes l'1 de setembre i finalitzaran el 31 de desembre de 2021, les de dos mesos s'iniciaran el 18 d'octubre fins al 20 de desembre de 2021.  
  
11. Obligacions de les persones o col·lectius seleccionats  
Les persones o col·lectius seleccionats hauran de comunicar per escrit l'acceptació, en un termini no superior a 15 dies des de la publicació de la resolució. En cas contrari, perdran la condició de persona o col·lectiu beneficiari.  
Les persones o col·lectius seleccionats es comprometen a realitzar la residència d'acord amb aquestes bases. Qualsevol possible modificació en el seu projecte haurà d'estar suficientment motivada i ser autoritzada prèviament pel Consorci de Museus de la Comunitat Valenciana.  
  
Igualment, es compromet a destinar la quantitat assignada a materials únicament a aquest fi. També ha de sotmetre's al control financer i complir les obligacions tributàries establides per llei.  
Així mateix, en cas d'absentar-se de l'espai de treball durant les dates de la residència o no ajustar l'estada a aquesta temporalitat, es podran anul·lar totalment o parcialment l'estada i les prestacions. De la mateixa manera, els projectes residents hauran de participar en les activitats que el Consorci de Museus de la Comunitat Valenciana organitze en relació amb aquest programa de residències, incloent-hi una presentació pública de resultats en el format que es considere oportú i un seguit d'activitats i trobades previstes durant la residència, i haurà de contribuir a la visibilitat i la comunicació del programa compartint el seu procés de treball a sol·licitud de l'equip de coordinació del programa.  
Igualment, els residents han de complir les normes de funcionament dels espais d'acollida.  
  
12. Obligacions del Consorci de Museus de la Comunitat Valenciana  
El Consorci de Museus de la Comunitat Valenciana es compromet a desenvolupar aquest programa d'acord amb el Codi de Bones Pràctiques en la Cultura Valenciana i vetlarà en tot moment pels drets de les persones seleccionades i la integritat dels seus projectes.  
El Consorci de Museus de la Comunitat Valenciana serà l'encarregat d'avaluar, supervisar i fer el seguiment del desenvolupament del projecte, així com de les tasques de coordinació i de complir els terminis acordats respecte a l'execució d'aquest projecte.  
El Consorci de Museus de la Comunitat Valenciana durà a terme una difusió correcta del projecte, tant en el seu lloc web com a través d'altres mitjans de comunicació pública.  
  
13. Prerrogatives del Consorci de Museus de la Comunitat Valenciana  
El Consorci de Museus de la Comunitat Valenciana podrà sol·licitar informació sobre el desenvolupament del projecte durant la fase de realització.  
De comú acord amb les persones o col·lectius seleccionats, el Consorci de Museus de la Comunitat Valenciana queda en llibertat per a negociar la coproducció dels projectes seleccionats amb altres institucions.  
  
14. Drets d'autoria  
Les persones o col·lectius seleccionats cedeixen de manera no exclusiva al Consorci de Museus de la Comunitat Valenciana els drets de comunicació pública dels projectes seleccionats per a la publicació en catàlegs, cartells, vídeos promocionals, pàgines web, xarxes socials i altres mitjans audiovisuals, sempre relacionats amb els fins de la institució convocant, sense perjudici dels drets morals que tinguen en relació amb l'autoria.  
Les persones participants en la convocatòria asseguren que la proposta presentada és original i que en tenen tots els drets, inclosos (però de manera no excloent) els drets de propietat intel·lectual. Si la proposta inclou drets de terceres persones, les persones participants garanteixen l'obtenció dels drets, autoritzacions i/o llicències necessaris, i exoneren el Consorci de Museus de la Comunitat Valenciana de qualsevol reclamació en aquest sentit.  
El Consorci de Museus de la Comunitat Valenciana es compromet a respectar escrupolosament els drets de l'autor o autora sobre la seua obra i en reconeix, en tot moment, l'autoria.  
  
15. Acceptació  
La participació en aquesta convocatòria suposa l'acceptació íntegra d'aquestes bases.  
  
València, 10 de febrer de 2021.- El director gerent del Consorci de Museus de la Comunitat Valenciana: José Luis Pérez Pont.